**מעמדו של העבד בפרשת משפטים**

ד"ר יושי פרג'ון yoshifa@gmail.com

## יחס המקרא לעבדים – סקירה קצרצרה

#### בני האדם שווים במהותם ולכן יש להקפיד גם על זכויות העבדים – איוב ל"א

[יג] אִם־אֶמְאַ֗ס מִשְׁפַּ֣ט עַ֭בְדִּי וַאֲמָתִ֑י בְּ֝רִבָ֗ם עִמָּדִֽי: [יד] וּמָ֣ה אֶ֭עֱשֶׂה כִּֽי־יָק֣וּם אֵ֑ל וְכִי־יִ֝פְקֹ֗ד מָ֣ה אֲשִׁיבֶֽנּוּ: [טו] הֲֽלֹא־בַ֭בֶּטֶן עֹשֵׂ֣נִי עָשָׂ֑הוּ וַ֝יְכֻנֶ֗נּוּ בָּרֶ֥חֶם אֶחָֽד:

#### השוואה בין אדון לבין עבדו – קהלת ז'

[כא] גַּ֤ם לְכָל־הַדְּבָרִים֙ אֲשֶׁ֣ר יְדַבֵּ֔רוּ אַל־תִּתֵּ֖ן לִבֶּ֑ךָ אֲשֶׁ֛ר לֹא־תִשְׁמַ֥ע אֶֽת־עַבְדְּךָ֖ מְקַלֲלֶֽךָ: [כב] כִּ֛י גַּם־פְּעָמִ֥ים רַבּ֖וֹת יָדַ֣ע לִבֶּ֑ךָ אֲשֶׁ֥ר גַּם־[אַתָּ֖] אַתָּ֖ה קִלַּ֥לְתָּ אֲחֵרִֽים:

#### אין הבדל בין מנוחת העבד למנוחת האדון – דברים ה'

[יב] שָׁמ֛֖וֹר אֶת־י֥וֹם֩ הַשַּׁבָּ֖֨ת לְקַדְּשׁ֑֜וֹ כַּאֲשֶׁ֥ר צִוְּךָ֖֣׀ ה֣' אֱלֹהֶֽ֗יךָ: [יג] שֵׁ֤֣שֶׁת יָמִ֣ים֙ תַּעֲבֹ֔ד֘ וְעָשִׂ֖֣יתָ כָּל־מְלַאכְתֶּֽךָ֒: [יד] וְי֨וֹם֙ הַשְּׁבִיעִ֔֜י שַׁבָּ֖֣ת׀ לַה֣' אֱלֹהֶ֑֗יךָ לֹ֣א תַעֲשֶׂ֣ה כָל־מְלָאכָ֡ה אַתָּ֣ה וּבִנְךָֽ־וּבִתֶּ֣ךָ **וְעַבְדְּךָֽ־וַ֠אֲמָתֶךָ** וְשׁוֹרְךָ֨ וַחֲמֹרְךָ֜ וְכָל־בְּהֶמְתֶּ֗ךָ וְגֵֽרְךָ֙ אֲשֶׁ֣ר בִּשְׁעָרֶ֔יךָ **לְמַ֗עַן יָנ֛וּחַ עַבְדְּךָ֥ וַאֲמָתְךָ֖ כָּמֽ֑וֹךָ**: [טו] **וְזָכַרְתָּ֗֞ כִּ֣י־עֶ֥֤בֶד הָיִ֣֙יתָ֙׀** בְּאֶ֣רֶץ מִצְרַ֔֗יִם וַיֹּצִ֨אֲךָ֜֩ ה֤' אֱלֹהֶ֤֙יךָ֙ מִשָּׁ֔ם֙ בְּיָ֥֤ד חֲזָקָ֖ה֙ וּבִזְרֹ֣עַ נְטוּיָ֑֔ה עַל־כֵּ֗ן צִוְּךָ֙ ה֣' אֱלֹהֶ֔יךָ לַעֲשׂ֖וֹת אֶת־י֥וֹם הַשַּׁבָּֽת:

#### גם עבדך צריך לשמוח בשמחת החג – דברים ט"ז

[י] וְעָשִׂ֜יתָ חַ֤ג שָׁבֻעוֹת֙ לַה֣' אֱלֹהֶ֔יךָ ... [יא] **וְשָׂמַחְתָּ֞ לִפְנֵ֣י׀ ה֣' אֱלֹהֶ֗יךָ אַתָּ֨ה וּבִנְךָ֣ וּבִתֶּךָ֘ וְעַבְדְּךָ֣ וַאֲמָתֶךָ֒** וְהַלֵּוִי֙ אֲשֶׁ֣ר בִּשְׁעָרֶ֔יךָ וְהַגֵּ֛ר וְהַיָּת֥וֹם וְהָאַלְמָנָ֖ה אֲשֶׁ֣ר בְּקִרְבֶּ֑ךָ... [יב] **וְזָ֣כַרְתָּ֔ כִּי־עֶ֥בֶד הָיִ֖יתָ בְּמִצְרָ֑יִם** וְשָׁמַרְתָּ֣ וְעָשִׂ֔יתָ אֶת־הַחֻקִּ֖ים הָאֵֽלֶּה:

## דיני עבד עברי (שמות כ"א, ב-ו)

#### דיני העבד העברי (שמות כ"א, ב-ו)

[ב] כִּי תִקְנֶה עֶבֶד עִבְרִי שֵׁשׁ שָׁנִים יַעֲבֹד וּבַשְּׁבִעִת יֵצֵא לַחָפְשִׁי חִנָּם: [ג] אִם־בְּגַפּוֹ יָבֹא בְּגַפּוֹ יֵצֵא אִם־בַּעַל אִשָּׁה הוּא וְיָצְאָה אִשְׁתּוֹ עִמּוֹ: [ד] אִם־אֲדֹנָיו יִתֶּן־לוֹ אִשָּׁה וְיָלְדָה־לוֹ בָנִים אוֹ בָנוֹת הָאִשָּׁה וִילָדֶיהָ תִּהְיֶה לַאדֹנֶיהָ וְהוּא יֵצֵא בְגַפּוֹ: [ה] וְאִם־אָמֹר יֹאמַר הָעֶבֶד אָהַבְתִּי אֶת־אֲדֹנִי אֶת־אִשְׁתִּי וְאֶת־בָּנָי לֹא אֵצֵא חָפְשִׁי: [ו] וְהִגִּישׁוֹ אֲדֹנָיו אֶל־הָאֱלֹהִים וְהִגִּישׁוֹ אֶל־הַדֶּלֶת אוֹ אֶל־הַמְּזוּזָה וְרָצַע אֲדֹנָיו אֶת־אָזְנוֹ בַּמַּרְצֵעַ וַעֲבָדוֹ לְעֹלָם:

#### למה פתחה התורה בעבד עברי? לקח טוב (פסיקתא זוטרתא) שמות כ"א, ב

פתח במשפט עבד עברי, לפי שהיו עבדים במצרים ופדאם הקדוש ברוך הוא ונתן להם חירות. לפיכך צוה את ישראל בראשונה שלא לשעבד איש באחיו בפרך, ולא לשעבדו לדורות, כי אם עד השנה השביעית, שנאמר: "כי עבדי הם אשר (הוצאתים) [הוצאתי אותם] מארץ מצרים לא ימכרו ממכרת עבד" (ויקרא כ"ה מב). לפיכך פתח במשפט עבד עברי.

#### גם עשרת הדברות פותחים ביציאת העבד העברי – רמב"ן, כ"א, ב

כי תקנה עבד עברי - התחיל המשפט הראשון בעבד עברי, מפני שיש בשילוח העבד בשנה השביעית זכר ליציאת מצרים הנזכר בדבור הראשון...

#### מה מקור המונח "עברי"? מ"ד קאסוטו, פירוש על ספר שמות, עמ' 185-184

(4) לפי ההלכה המאוחרת קובעת פיסקה זו את דיני העבד הישראלי, בהבדל מן העבד ה"כנעני", כלומר מן העבד שאינו מבני ישראל... וכבר בימי ירמיהו היה המושג **עבד עברי** מזדהה עם המושג **עבד יהודי** (עיין מה שכתוב בירמ' ל"ד, ט'...). אבל פשוטו של מקרא בפיסקה זו, שהיא בלי ספק קדומה מאד... מתאים לתנאי החיים של התקופה הקדומה, ומשתמש בביטוי **עבד עברי** בהוראתו המקורית, הכוללת לא רק את העבדים הישראלים, אלא סוג רחב יותר של עבדים. כבר ראינו... שכינויים דומים למילה **עברי** (**חבּרֻ** או **חַ'פִּרֻ** באכדית, **עפר** באוגריתית ובמצרית) מורים על מעמד מסויים בחברה. וכמו כן הזכרנו שם: א) את התעודות מעיר נוּזוּ[[1]](#footnote-2) המציינות בכינוי האכדי הנ"ל בדרך כלל אנשים ממוצא זר לסביבתם והמשמשים ברובם כעבדים או כמשרתים; ב) את התעודות המצריות המציינות בכינוי המצרי הנ"ל אנשים משועבדים לעבודת כפייה בשירותו של פרעה. אף כאן אין המקום הראוי לדיון מפורט בבעיה המסובכת של היחס שבין כינויים אלו ובין השם **עברי.** ודי לשים לב אל העובדה שדווקא בני ישראל, כשהיו עבדים זרים במצרים, נקראו במיוחד בשם **עברים**, כפי שנקרא כבר יוסף במצרים בשם **איש עברי** או **נער עברי** או ממש **עבד עברי**. וכנראה פירושו של ביטוי זה בפרשתנו כולל את כל בני המעמד שהיה מכונה בארצות המזרח באותם הכינויים המקבילים לכינוי **עברי**. דינים אלו, הבאים להעניק זכויות מסויימות לעבד העברי, מתכוונים להגיד לבני ישראל: אתם הייתם **עבדים עבריים** במצרים, ולפיכך עליכם להתייחס באהבה וברחמים אל האנשים שהם **עבדים עברים** כמו שאתם הייתם, יהיה הגזע שלהם מה שיהיה.

#### עברי זה ישראלי: לקח טוב (פסיקתא זוטרתא) שמות כ"א, ג

עבד עברי – זה ישראל שנמכר לך... ואומר 'עברי' על שם שנקראו ישראל עברים במצרים, שנאמר: "אלהי העבריים שלחני אליך" (שמות ז', טז), ואומר: "ראו הביא לנו איש עברי לצחק בנו" (בראשית ל"ט, יד), "בא אלי העבד העברי" (שם שם, יז)...

#### "שש שנים יעבד" – למכירה או לשמיטה? ר' יוסף בכור שור, כ"א, ב

ובשבעית, שאינו חורש וזורע וקוצר ובוצר, אינו צריך עבודה כל כך.

#### מה הצורך בדין: "אם בגפו יבוא בגפו יצא"? ראב"ע, הפירוש הקצר, כ"א, ג

יצא בגפו - כמו 'גופו'... והטעם: בגופו יעבד, ובו בא אל בית אדוניו לבדו, לא עם גוף אחר - בעבור שיזכיר ויצאה אשתו עמו. והזכיר אם בגפו יבוא - בחלקי הדברים, בעבור הבא אחריו.

#### מה פשר הדין "ויצאה אשתו עמו" – ר' יוסף בכור שור לשמות כ"א, ג-ד

ואם **בעל אשה הוא** בשעת מכירה, שהיה לו אשה ישראלית כשנמכר, ונכנסו שניהם בעבודתו בשביל פרנסתם – לא היא ולא בניה תשאר, אלא כמו שנכנסה עמו כך תצא עמו.

#### זמן יצירת החוב יחסית לזמן הנישואין – מ' מלול, "דיני חָ'מֻּרָבִּ", קובצי הדינים

**151.** אישה אשר בבית איש(הּ) יושבה – כי תקשור את בעלה בחוזה ושטר חתום הכתיבתו (עבורה) אשר לא יתפסנה (מי מ)נוש(יו) של בעלה (בגין חובו): אם יהיה חוב על האיש ההוא טרם שלקח את האישה ההיא לאישה – נושיו את אשתו תפוס לא יתפסו (=לא יתבעו); ואם יהיה חוב על האישה ההיא טרם שבאה אל בית האיש – נושיו את בעלה תפוס לא יתפסו (=לא יתבעו). **152.** אם, אחרי אשר באה האישה ההיא אל בית האיש, חוב היֹה יהיה עליהם – שניהם יחד לסוחר (=הנושה) שלם ישלמו(הו).

#### הנישואין תלויים ברצון העבד? מ' מלול, "דיני אֻר-נַמָּ", קובצי הדינים (בשינויים קלים)

**סעיף 4.** כי ייקח עבד מרצונו הוא אמה לאישה, (ולאחר מכן) העבד ההוא דרור קוֹרָא לו – מן הבית היא יצוא לא תצא.

#### למה הרציעה בדלת? ש' טלמון וי' אבישור, שמות (עולם התנ"ך), עמ' 132

פתח הבית סימל את הגבול שהפריד בין מה ששיך לחוג המשפחה לבין מה שמחוצה לה; חציית גבול זה לאחד הכיוונים הביעה מעבָר מתחום משפטי אחד למשנהו. במספר תעודות משפטיות מאוגרית מתואר טקס סמלי של נידוי בן משפחה מרדן מתוך משפחתו; הבן חוּיב לפשוט את גלימתו ולהניחה על מנעול הדלת (או בריחה), ולעזוב את הבית.

#### למה הרציעה באוזן? ע' חכם, ספר שמות ב' (דעת מקרא), עמ' ה

הנקב באזנו של העבד הנרצע הוא דבר שאינו נמחק, והוא סימן שהאיש הוא עבד עולם.

#### כריתת אוזן במזרח הקדום: 34. מ' מלול, "דיני חָ'מֻּרָבִּ", קובצי הדינים

**סעיף 282.** כי יאמר עבד לאדונו (בזו הלשון): "לא אדוני אתה!", והוכיחהו (באמצעות ראיות) כי עבדו הוא – וקצץ אדונו את אזנו.

#### מבנה חוק העבד העברי

|  |  |  |
| --- | --- | --- |
|  | **מקרה** | **דין** |
| **מקרה כללי** | **כִּי** תִקְנֶה עֶבֶד עִבְרִי | שֵׁשׁ שָׁנִים יַעֲבֹד וּבַשְּׁבִעִת *יֵצֵא* לַחָפְשִׁי חִנָּם: |
| **תנאי משנה**  במה עבד יוצא | **1.** אִם בְּגַפּוֹ יָבֹא | בְּגַפּוֹ *יֵצֵא* |
| **2.** אִם בַּעַל אִשָּׁה הוּא | *וְיָצְאָה* אִשְׁתּוֹ עִמּוֹ: |
| **3.** אִם אֲדֹנָיו יִתֶּן לוֹ אִשָּׁה וְיָלְדָה לוֹ בָנִים אוֹ בָנוֹת | הָאִשָּׁה וִילָדֶיהָ תִּהְיֶה לַאדֹנֶיהָ וְהוּא *יֵצֵא* בְגַפּוֹ: |
| ובמה אינו יוצא | **4.** וְאִם אָמֹר יֹאמַר הָעֶבֶד אָהַבְתִּי אֶת אֲדֹנִי אֶת אִשְׁתִּי וְאֶת בָּנָי לֹא *אֵצֵא* חָפְשִׁי: | (ו) וְהִגִּישׁוֹ אֲדֹנָיו אֶל הָאֱלֹהִים וְהִגִּישׁוֹ אֶל הַדֶּלֶת אוֹ אֶל הַמְּזוּזָה וְרָצַע אֲדֹנָיו אֶת אָזְנוֹ בַּמַּרְצֵעַ וַעֲבָדוֹ לְעֹלָם: |

## דיני אב המוכר את בתו לאמה (שמות כ"א, ז-יא)

#### דיני אב המוכר את בתו לאמה (שמות כ"א, ז-יא)

[ז] וְכִי־יִמְכֹּר אִישׁ אֶת־בִּתּוֹ לְאָמָה לֹא תֵצֵא כְּצֵאת הָעֲבָדִים: [ח] אִם־רָעָה בְּעֵינֵי אֲדֹנֶיהָ אֲשֶׁר־ [כתיב: לֹא] לוֹ יְעָדָהּ וְהֶפְדָּהּ לְעַם נָכְרִי לֹא־יִמְשֹׁל לְמָכְרָהּ בְּבִגְדוֹ־בָהּ: [ט] וְאִם־לִבְנוֹ יִיעָדֶנָּה כְּמִשְׁפַּט הַבָּנוֹת יַעֲשֶׂה־לָּהּ: [י] אִם־אַחֶרֶת יִקַּח־לוֹ שְׁאֵרָהּ כְּסוּתָהּ וְעֹנָתָהּ לֹא יִגְרָע: [יא] וְאִם־שְׁלָשׁ־אֵלֶּה לֹא יַעֲשֶׂה לָהּ וְיָצְאָה חִנָּם אֵין כָּסֶף:

#### לא תצא כיציאתם של עבדים עבריים: רשב"ם כ"א, ז

לא תצא כצאת העבדים - בשש שנים, אלא יקחנה לו לאשה, כמו שמפרש והולך.

#### התורה נותנת זכות חשובה מחופש – מ"ד קאסוטו, פירוש על ספר שמות, 186[[2]](#footnote-3)

חוק זה נקבע לטובתה של הנערה: הואיל והאמה אינה משרתת, אלא נעשית גם פילגש לאדוניה או לאחד מבניו, מצבה כמצב אשת איש, וכאשת איש רשאית היא להישאר בבית אישה כל ימי חייה כשם שרשאית הגבירה, האשה החוקית במלוא מובן המלה. התורה חסה עליה והעניקה לה זכות חשובה יותר מזכות היציאה לחירות אחר זמן מסויים...

#### והפדה – חובה על האדון ועל האב: ראב"ע הארוך כ"א, ח

והפדה - פועל יוצא לשנים פעולים; כמו "המצמיח הרים חציר" (תה' קמז,ח); או כמו 'ראובן האכיל את שמעון לחם'. והנה והפדה, שיבקש פדיונה ויקבלנו, בין תפדה היא עצמה, או אביה או אחד מקרוביה.

#### "לעם נכרי" = לגבר אחר – אונקלוס כ"א, ח

לגבר אחרן לית ליה רשו לזבונה...

#### 'עם' פירושו 'משפחה' – מ"צ קדרי, מילון העברית המקראית, עמ' 805

**II עם\***; רבים: **עמים\*** קרוב משפחה: וַתִּקְרָא שְׁמוֹ בֶּן-עַמִּי (בר' י"ט, לח); בא לרוב ברבים: לְנֶפֶשׁ לֹא-יִטַּמָּא בְּעַמָּיו (וי' כ"א, א):: לְאִמּוֹ וּלְאָבִיו וְלִבְנוֹ וּלְבִתּוֹ וּלְאָחִיו וְלַאֲחֹתוֹ הַבְּתוּלָה (שם ב-ג).

הש' בערבית ... – דוד, אחי האב; ... "עַם" במשמעות "משפחה, בית אב" מצוי בצירוף הפועלי "וַיֵּאָסֶף אֶל-עַמָּיו" (כגון בר' כ"ה, ח), הש': נֶאֶסְפוּ אֶל-אֲבוֹתָיו (שפ' ב', י).

#### מה פירוש "בבגדו בה"? רשב"ם כ"א, ח

**בבגדו בה** – מאחר שהוא בוגד בה שאינו מייעדה דכת' במלאכי באשת נעורים: "אשר [אתה] בגדת בה והיא חברתך ואשת בריתך" (מלאכי ב' יד):

#### מה פירוש "כמשפט הבנות"? רמב"ן כ"ט, ט-י

כמשפט הבנות יעשה לה – על דרך הפשט יתכן שיאמר שאם ייעדנה הקונה לבנו, והוא השדוך שישדכנה לו, כי יעוד לשון זמון הוא, מן: המועד אשר יעדו (שמואל ב כ':ה'), כמשפט אשר יעשה האדם לבנותיו יעשה לה, שיתן לה משלו כמוהר הבתולות...

#### "ועונתה" = תשמיש – רש"י, כ"א, י

**שארה** – מזונות. **כסותה** – כמשמעו. **עונתה** – תשמיש (ראה מכיל' משפטים נזיקין ג).

#### "ועונתה" = מקום מגורים – רשב"ם כ"א, י

שארה – מזונות, כמו "וַאֲשֶׁר אָכְלוּ שְׁאֵר עַמִּי (וְעוֹרָם מֵעֲלֵיהֶם הִפְשִׁיטוּ וְאֶת עַצְמֹתֵיהֶם פִּצֵּחוּ)" (מיכה ג,ג). כסותה - מלבושים. ועונתה - בית דירה לפי הפשט, לשון 'מעון'; כי המ"ם של 'מעון' – כמו מ"ם של 'מקום' ושל 'מלון', שאינו עיקר. הרי: מזון וכסות ודירה.

#### למה לא יגרע? שד"ל (מהדורת AlHatorah.org), כ"א, י

הנה התורה הזהירה את האדון שלקח את אמתו לאשה, שאף אם יקח לו עוד אשה אחרת אינו רשאי לגרוע חקה של זו, ולא מפני שאביה עני עד שהוכרח למכרה לו לאמה תהיה קלה בעיניו מהאחרת שאביה עשיר, אך ראוי לו שיזכור תמיד כי כשלקח הראשונה השתעבד לה בכל ממונו ובכל כחותיו, וקודם שיקח השניה צריך שיראה אם ממונו וכחותיו כדאי לשתי נשים, ואם לאו אין לו ליקח אשה שניה. וכל זה אמרה תורה במי שנשא את אמתו, וקל וחומר במי שנשא בת חורין, שהוא חייב בלא ספק בשארה כסותה ועונתה, לפי שיעור ממונו וכחותיו.

#### מהם "שלוש אלה"? ש' טלמון וי' אבישור (עורכים), שמות (עולם התנ"ך), 130

בניסוח שלפנינו אין הגדרתן של "שלש אלה" חד-משמעית, ונחלקו בה הדעות. אם נראה את פסוק יא כהמשך ישיר לפסוק י, הרי "שלש אלה" יהיו "שארה כסותה וענתה". אך אם נראה בפסוק יא סיכום לכל הנאמר מפסוק ח ואילך – כי אז ירמזו "שלש אלה" לכל אחד מן העניינים שנידונו בסעיפי-המשנה: "והפדה" (ח), "כמשפט הבנות יעשה לה" (ט), "אם אחרת יקח לו... לא יגרע" (י). מובן שהבדל זה בתפיסת מבנה החוק קובע גם את משמעותו, ואם כן – את מרחב התנאים שבהם תצא האמה לחופשי "חנם אין כסף". לפי האפשרות הראשונה – אם גרע האדון מהתחייבויותיו כלפיה בשעה שלקח לו אחרת על פניה; במקרה השני – אם לא קיים כל אחד מן התנאים שפורטו בסעיפי-המשנה.

#### מבנה פרשיית אב המוכר את בתו לאמה

|  |  |  |  |
| --- | --- | --- | --- |
| **הסבר** | | **מקרה** | **דין** |
| **דין כללי** | דין הבת שונה מדין העבד | [ז] וְכִי-יִמְכֹּר אִישׁ אֶת-בִּתּוֹ לְאָמָה | לֹא תֵצֵא כְּצֵאת הָעֲבָדִים׃ |
| **לפני נישואין** | **א.** יציאת הנערה במקרה של אי קיום הנישואין | [ח] אִם-רָעָה בְּעֵינֵי אֲדֹנֶיהָ אֲשֶׁר-לוֹ יְעָדָהּ | וְהֶפְדָּהּ לְעַם נָכְרִי לֹא-יִמְשֹׁל לְמָכְרָהּ בְּבִגְדוֹ-בָהּ׃ |
| **ב.** הגנה על זכויות הנערה | [ט] **וְ**אִם-לִבְנוֹ יִיעָדֶנָּה | כְּמִשְׁפַּט הַבָּנוֹת יַעֲשֶׂה-לָּהּ׃ |
| **אחרי נישואין** | **ב1.** הגנה על זכויות האשה | [י] אִם-אַחֶרֶת יִקַּח-לוֹ | שְׁאֵרָהּ כְּסוּתָהּ וְעֹנָתָהּ לֹא יִגְרָע׃ |
| **א1.** יציאת האשה במקרה של אי קיום חובות הנישואין | [יא] **וְ**אִם-שְׁלָשׁ-אֵלֶּה לֹא יַעֲשֶׂה לָהּ | וְיָצְאָה חִנָּם אֵין כָּסֶף׃ |

#### מבנה כולל לפרשיות העבד והאמה

|  |  |
| --- | --- |
| **עבד יוצא לחפשי** | [ב] כִּי תִקְנֶה עֶבֶד עִבְרִי שֵׁשׁ שָׁנִים יַעֲבֹד וּבַשְּבִעִת **יֵצֵא לַחָפְשִׁי חִנָּם**: |
| **דיני אישות של העבד** | [ג] **אִם**-בְּגַפּוֹ יָבֹא בְּגַפּוֹ יֵצֵא **אִם**-בַּעַל אִשָּה הוּא וְיָצְאָה אִשְׁתּוֹ עִמּוֹ: [ד] **אִם**-אֲדֹנָיו יִתֶּן-לוֹ אִשָּה וְיָלְדָה-לוֹ בָנִים אוֹ בָנוֹת הָאִשָּה וִילָדֶיהָ תִּהְיֶה לַאדֹנֶיהָ וְהוּא יֵצֵא בְגַפּוֹ: |
| **עבד אינו יוצא לחפשי** | [ה] וְאִם-אָמֹר יֹאמַר הָעֶבֶד אָהַבְתִּי אֶת-אֲדֹנִי אֶת-אִשְׁתִּי וְאֶת-בָּנָי **לֹא אֵצֵא חָפְשִׁי**: [ו] וְהִגִּישׁוֹ אֲדֹנָיו אֶל-הָאֱלֹהִים וְהִגִּישׁוֹ אֶל-הַדֶּלֶת אוֹ אֶל-הַמְּזוּזָה וְרָצַע אֲדֹנָיו אֶת-אָזְנוֹ בַּמַּרְצֵעַ וַעֲבָדוֹ לְעֹלָם: |
| **אמה אינה יוצאת לחפשי** | [ז] וְכִי-יִמְכֹּר אִישׁ אֶת-בִּתּוֹ לְאָמָה **לֹא תֵצֵא** כְּצֵאת הָעֲבָדִים: |
| **דיני אישות של האמה** | [ח] **אִם**-רָעָה בְּעֵינֵי אֲדֹנֶיהָ אֲשֶׁר-לֹא לוֹ יְעָדָהּ וְהֶפְדָּהּ לְעַם נָכְרִי לֹא-יִמְשֹׁל לְמָכְרָהּ בְּבִגְדוֹ-בָהּ: [ט] **וְאִם**-לִבְנוֹ יִיעָדֶנָּה כְּמִשְׁפַּט הַבָּנוֹת יַעֲשֶׂה-לָּהּ: [י] **אִם**-אַחֶרֶת יִקַּח-לוֹ שְׁאֵרָהּ כְּסוּתָהּ וְעֹנָתָהּ לֹא יִגְרָע: |
| **אמה יוצאת לחפשי** | [יא] וְאִם-שְׁלָשׁ-אֵלֶּה לֹא יַעֲשֶׂה לָהּ **וְיָצְאָה חִנָּם** אֵין כָּסֶף: |

#### האם עבד הוא אדם או רכוש? רצף דיני עבדים בשמות פרק כ"א

**רצח וגניבת אדם:** [יב] **מַכֵּ֥ה אִ֛ישׁ וָמֵ֖ת מ֥וֹת יוּמָֽת**: [יג] וַֽאֲשֶׁר֙ לֹ֣א צָדָ֔ה וְהָאֱלֹהִ֖ים אִנָּ֣ה לְיָד֑וֹ וְשַׂמְתִּ֤י לְךָ֙ מָק֔וֹם אֲשֶׁ֥ר יָנ֖וּס שָֽׁמָּה: ס [יד] וְכִי־יָזִ֥ד אִ֛ישׁ עַל־רֵעֵ֖הוּ לְהָרְג֣וֹ בְעָרְמָ֑ה מֵעִ֣ם מִזְבְּחִ֔י תִּקָּחֶ֖נּוּ לָמֽוּת: ס [טו] וּמַכֵּ֥ה אָבִ֛יו וְאִמּ֖וֹ מ֥וֹת יוּמָֽת: ס [טז] **וְגֹנֵ֨ב אִ֧ישׁ וּמְכָר֛וֹ וְנִמְצָ֥א בְיָד֖וֹ מ֥וֹת יוּמָֽת**: ...

**גרימת מוות לא מכוונת אגב הכאה:** [יח] וְכִֽי־יְרִיבֻ֣ן אֲנָשִׁ֔ים **וְהִכָּה־אִישׁ֙ אֶת־רֵעֵ֔הוּ בְּאֶ֖בֶן א֣וֹ בְאֶגְרֹ֑ף** וְלֹ֥א יָמ֖וּת וְנָפַ֥ל לְמִשְׁכָּֽב: [יט] אִם־יָק֞וּם וְהִתְהַלֵּ֥ךְ בַּח֛וּץ עַל־מִשְׁעַנְתּ֖וֹ וְנִקָּ֣ה הַמַּכֶּ֑ה רַ֥ק שִׁבְתּ֛וֹ יִתֵּ֖ן וְרַפֹּ֥א יְרַפֵּֽא: ס

[כ] **וְכִֽי־יַכֶּה֩ אִ֨ישׁ אֶת־עַבְדּ֜וֹ א֤וֹ אֶת־אֲמָתוֹ֙ בַּשֵּׁ֔בֶט** וּמֵ֖ת תַּ֣חַת יָד֑וֹ נָקֹ֖ם יִנָּקֵֽם: [כא] אַ֥ךְ אִם־י֛וֹם א֥וֹ יוֹמַ֖יִם יַעֲמֹ֑ד לֹ֣א יֻקַּ֔ם כִּ֥י כַסְפּ֖וֹ הֽוּא: ס

**עין תחת עין שן תחת שן:** [כב] וְכִֽי־יִנָּצ֣וּ אֲנָשִׁ֗ים וְנָ֨גְפ֜וּ אִשָּׁ֤ה הָרָה֙ וְיָצְא֣וּ יְלָדֶ֔יהָ וְלֹ֥א יִהְיֶ֖ה אָס֑וֹן עָנ֣וֹשׁ יֵעָנֵ֗שׁ כַּאֲשֶׁ֨ר יָשִׁ֤ית עָלָיו֙ בַּ֣עַל הָאִשָּׁ֔ה וְנָתַ֖ן בִּפְלִלִֽים: [כג] וְאִם־אָס֖וֹן יִֽהְיֶ֑ה וְנָתַתָּ֥ה נֶ֖פֶשׁ תַּ֥חַת נָֽפֶשׁ: [כד] **עַ֚יִן תַּ֣חַת עַ֔יִן שֵׁ֖ן תַּ֣חַת שֵׁ֑ן** יָ֚ד תַּ֣חַת יָ֔ד רֶ֖גֶל תַּ֥חַת רָֽגֶל: [כה] כְּוִיָּה֙ תַּ֣חַת כְּוִיָּ֔ה פֶּ֖צַע תַּ֣חַת פָּ֑צַע חַבּוּרָ֕ה תַּ֖חַת חַבּוּרָֽה: ס [כו] **וְכִֽי־יַכֶּ֨ה אִ֜ישׁ אֶת־עֵ֥ין עַבְדּ֛וֹ אֽוֹ־אֶת־עֵ֥ין אֲמָת֖וֹ וְשִׁחֲתָ֑הּ לַחָפְשִׁ֥י יְשַׁלְּחֶ֖נּוּ תַּ֥חַת עֵינֽוֹ: [כז] וְאִם־שֵׁ֥ן עַבְדּ֛וֹ אֽוֹ־שֵׁ֥ן אֲמָת֖וֹ יַפִּ֑יל לַֽחָפְשִׁ֥י יְשַׁלְּחֶ֖נּוּ תַּ֥חַת שִׁנּֽוֹ**: פ

**שור נגח:** [כח] וְכִֽי־יִגַּ֨ח שׁ֥וֹר אֶת־אִ֛ישׁ א֥וֹ אֶת־אִשָּׁ֖ה וָמֵ֑ת סָק֨וֹל יִסָּקֵ֜ל הַשּׁ֗וֹר וְלֹ֤א יֵֽאָכֵל֙ אֶת־בְּשָׂר֔וֹ וּבַ֥עַל הַשּׁ֖וֹר נָקִֽי: [כט] וְאִ֡ם שׁוֹר֩ נַגָּ֨ח ה֜וּא מִתְּמֹ֣ל שִׁלְשֹׁ֗ם וְהוּעַ֤ד בִּבְעָלָיו֙ וְלֹ֣א יִשְׁמְרֶ֔נּוּ וְהֵמִ֥ית אִ֖ישׁ א֣וֹ אִשָּׁ֑ה **הַשּׁוֹר֙ יִסָּקֵ֔ל וְגַם־בְּעָלָ֖יו יוּמָֽת:** [ל] אִם־כֹּ֖פֶר יוּשַׁ֣ת עָלָ֑יו וְנָתַן֙ פִּדְיֹ֣ן נַפְשׁ֔וֹ כְּכֹ֥ל אֲשֶׁר־יוּשַׁ֖ת עָלָֽיו: [לא] אוֹ־בֵ֥ן יִגָּ֖ח אוֹ־בַ֣ת יִגָּ֑ח כַּמִּשְׁפָּ֥ט הַזֶּ֖ה יֵעָ֥שֶׂה לּֽוֹ: [לב] **אִם־עֶ֛בֶד יִגַּ֥ח הַשּׁ֖וֹר א֣וֹ אָמָ֑ה כֶּ֣סֶף׀ שְׁלֹשִׁ֣ים שְׁקָלִ֗ים יִתֵּן֙ לַֽאדֹנָ֔יו וְהַשּׁ֖וֹר יִסָּקֵֽל**:...

**גונב בע"ח (והשלמה לגונב איש ומכרו?):** [לז] כִּ֤י יִגְנֹֽב־אִישׁ֙ שׁ֣וֹר אוֹ־שֶׂ֔ה וּטְבָח֖וֹ א֣וֹ מְכָר֑וֹ חֲמִשָּׁ֣ה בָקָ֗ר יְשַׁלֵּם֙ תַּ֣חַת הַשּׁ֔וֹר וְאַרְבַּע־צֹ֖אן תַּ֥חַת הַשֶּֽׂה: [כ"ב, א] אִם־בַּמַּחְתֶּ֛רֶת יִמָּצֵ֥א הַגַּנָּ֖ב וְהֻכָּ֣ה וָמֵ֑ת אֵ֥ין ל֖וֹ דָּמִֽים: [ב] אִם־זָרְחָ֥ה הַשֶּׁ֛מֶשׁ עָלָ֖יו דָּמִ֣ים ל֑וֹ שַׁלֵּ֣ם יְשַׁלֵּ֔ם **אִם־אֵ֣ין ל֔וֹ וְנִמְכַּ֖ר בִּגְנֵבָתֽוֹ**: [ג] אִֽם־הִמָּצֵא֩ תִמָּצֵ֨א בְיָד֜וֹ הַגְּנֵבָ֗ה מִשּׁ֧וֹר עַד־חֲמ֛וֹר עַד־שֶׂ֖ה חַיִּ֑ים שְׁנַ֖יִם יְשַׁלֵּֽם:

1. נוזו (או נוּזִי) השוכנת ממזרח לחידֶקֶל, הייתה במאות ה15‑14 אחת מערי הממשל החשובות בממלכת מִיתַּנִי (טורקיה). [↑](#footnote-ref-2)
2. כתובת [שבנ]יהו אשר על הבית (כפר השילוח, 700 לפה"ס בערך, ההשלמה ע"פ יש' כ"ב, טו-טז): זאת [קבֻרת שבנ]יהו אשר על הבית./ אין פה כסף וזהב [כי] אם [עצמֹתָו]/ ועצ[מֹ]ת אֲמָתֹה אִתֹה. ארור האדם אשר/ יפתח את זאת. [↑](#footnote-ref-3)